title: 2016 m. sausio 15 d. Tarybos sprendimas (ES) 2016/357 dėl pozicijos, kurią Europos Sąjunga turi priimti ES ir buvusiosios Jugoslavijos Respublikos Makedonijos stabilizacijos ir asociacijos taryboje dėl buvusiosios Jugoslavijos Respublikos Makedonijos dalyvavimo Europos Sąjungos pagrindinių teisių agentūros veikloje stebėtojos teisėmis ir susijusių jo sąlygų pagal Reglamento (EB) Nr. 168/2007 4 ir 5 straipsnius, įskaitant nuostatas, susijusias su dalyvavimu Agentūros vykdomose iniciatyvose, finansine įmoka ir personalu

text:
12.3.2016

               LT

               Europos Sąjungos oficialusis leidinys

               L 67/31

         TARYBOS SPRENDIMAS (ES) 2016/357
   2016 m. sausio 15 d.
   dėl pozicijos, kurią Europos Sąjunga turi priimti ES ir buvusiosios Jugoslavijos Respublikos Makedonijos stabilizacijos ir asociacijos taryboje dėl buvusiosios Jugoslavijos Respublikos Makedonijos dalyvavimo Europos Sąjungos pagrindinių teisių agentūros veikloje stebėtojos teisėmis ir susijusių jo sąlygų pagal Reglamento (EB) Nr. 168/2007 4 ir 5 straipsnius, įskaitant nuostatas, susijusias su dalyvavimu Agentūros vykdomose iniciatyvose, finansine įmoka ir personalu
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 352 straipsnį kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               1997 m. gruodžio mėn. Liuksemburgo Europos Vadovų Taryba padarė išvadą, kad dalyvavimas Sąjungos agentūrose yra būdas paspartinti pasirengimo narystei strategijos įgyvendinimą. Tos Europos Vadovų Tarybos išvadose nustatyta, kad Sąjungos 'agentūros, kuriose galės dalyvauti šalys kandidatės, bus nurodomos kiekvienu konkrečiu atveju';

               (2)

               Tarybos reglamente (EB) Nr. 168/2007 (1) numatyta, kad Europos Sąjungos pagrindinių teisių agentūros (toliau – Agentūra) veikloje galės dalyvauti šalys kandidatės pagal jo 4 ir 5 straipsnius;

               (3)

               buvusioji Jugoslavijos Respublika Makedonija pritaria Agentūros uždaviniams bei tikslams ir Agentūros užduočių mastui ir apibūdinimui, kaip numatyta Reglamente (EB) Nr. 168/2007;

               (4)

               buvusiosios Jugoslavijos Respublikos Makedonijos galutinis tikslas yra tapti Sąjungos nare, o šį tikslą įvykdyti jai padės dalyvavimas Agentūroje,

         PRIĖMĖ ŠĮ SPRENDIMĄ:
   Vienintelis straipsnis
   Pozicija, kurią Europos Sąjunga turi priimti ES ir buvusiosios Jugoslavijos Respublikos Makedonijos stabilizacijos ir asociacijos taryboje dėl buvusiosios Jugoslavijos Respublikos Makedonijos dalyvavimo Europos Sąjungos pagrindinių teisių agentūros veikloje stebėtojos teisėmis ir susijusių jo sąlygų, grindžiama prie šio sprendimo pridėtu ES ir buvusiosios Jugoslavijos Respublikos Makedonijos stabilizacijos ir asociacijos tarybos sprendimo projektu.

      Priimta Briuselyje 2016 m. sausio 15 d.

            Tarybos vardu

            Pirmininkas

         J.R.V.A. DIJSSELBLOEM

      (1)  2007 m. vasario 15 d. Tarybos reglamentas (EB) Nr. 168/2007, įsteigiantis Europos Sąjungos pagrindinių teisių agentūrą (OL L 53, 2007 2 22, p. 1).

      PROJEKTAS
      ES IR BUVUSIOSIOS JUGOSLAVIJOS RESPUBLIKOS MAKEDONIJOS STABILIZACIJOS IR ASOCIACIJOS TARYBOS SPRENDIMAS Nr. …/2016
      … m. … … d.
      dėl buvusiosios Jugoslavijos Respublikos Makedonijos dalyvavimo Europos Sąjungos pagrindinių teisių agentūros veikloje stebėtojos teisėmis ir susijusių jo sąlygų pagal Tarybos reglamento (EB) Nr. 168/2007 4 ir 5 straipsnius, įskaitant nuostatas, susijusias su dalyvavimu Agentūros vykdomose iniciatyvose, finansine įmoka ir personalu
      ES IR BUVUSIOSIOS JUGOSLAVIJOS RESPUBLIKOS MAKEDONIJOS STABILIZACIJOS IR ASOCIACIJOS TARYBA,
      atsižvelgdama į Europos Bendrijų bei jų valstybių narių ir Buvusiosios Jugoslavijos Respublikos Makedonijos stabilizacijos ir asociacijos susitarimą (1),
      atsižvelgdama į 2007 m. vasario 15 d. Tarybos reglamentą (EB) Nr. 168/2007, įsteigiantį Europos Sąjungos pagrindinių teisių agentūrą (2), ypač į jo 28 straipsnio 2 dalį,
      kadangi:

                  (1)

                  1997 m. gruodžio mėn. Liuksemburgo Europos Vadovų Taryba padarė išvadą, kad dalyvavimas Sąjungos agentūrose yra būdas paspartinti pasirengimo narystei strategijos įgyvendinimą. Tos Europos Vadovų Tarybos išvadose nustatyta, kad 'agentūros, kuriose galės dalyvauti šalys kandidatės, bus nurodomos kiekvienu konkrečiu atveju';

                  (2)

                  buvusioji Jugoslavijos Respublika Makedonija pritaria Europos Sąjungos pagrindinių teisių agentūros (toliau – Agentūra) uždaviniams bei tikslams ir Agentūros užduočių mastui ir apibūdinimui, kaip numatyta Reglamente (EB) Nr. 168/2007;

                  (3)

                  reikia suteikti galimybę buvusiajai Jugoslavijos Respublikai Makedonijai dalyvauti Agentūros veikloje stebėtojos teisėmis ir nustatyti tokio dalyvavimo sąlygas, įskaitant nuostatas, susijusias su dalyvavimu Agentūros vykdomose iniciatyvose, finansine įmoka ir personalu;

                  (4)

                  taip pat reikia, kad Agentūra buvusiojoje Jugoslavijos Respublikoje Makedonijoje spręstų pagrindinių teisių klausimus Reglamento (EB) Nr. 168/2007 3 straipsnio 1 dalyje nurodytoje taikymo srityje, kiek būtina, kad jie būtų palaipsniui suderinti su Sąjungos teise;

                  (5)

                  pagal Kitų Europos Bendrijų tarnautojų įdarbinimo sąlygų, numatytų Tarybos reglamente (EEB, Euratomas, EAPB) Nr. 259/68, 12 straipsnio 2 dalies a punktą Agentūros direktorius gali leisti įdarbinti visateisius buvusiosios Jugoslavijos Respublikos Makedonijos piliečius,

            PRIĖMĖ ŠĮ SPRENDIMĄ:
      1 straipsnis
      Buvusioji Jugoslavijos Respublika Makedonija, kaip šalis kandidatė, dalyvauja Europos Sąjungos pagrindinių teisių agentūros, įsteigtos Reglamentu (EB) Nr. 168/2007, veikloje stebėtojos teisėmis.
      2 straipsnis
      1.   Agentūra gali buvusiojoje Jugoslavijos Respublikoje Makedonijoje spręsti pagrindinių teisių klausimus Reglamento (EB) Nr. 168/2007 3 straipsnio 1 dalyje nurodytoje taikymo srityje, kiek būtina, kad jie būtų palaipsniui suderinti su Sąjungos teise.
      2.   Tuo tikslu Agentūra buvusiojoje Jugoslavijos Respublikoje Makedonijoje galės vykdyti Reglamento (EB) Nr. 168/2007 4 ir 5 straipsniuose nustatytas užduotis.
      3 straipsnis
      Buvusioji Jugoslavijos Respublika Makedonija prisideda prie Agentūros veiklos, nurodytos Reglamento (EB) Nr. 168/2007 4 straipsnyje, finansavimo pagal šio sprendimo priedą.
      4 straipsnis
      1.   Buvusioji Jugoslavijos Respublika Makedonija skiria asmenis, atitinkančius Reglamento (EB) Nr. 168/2007 12 straipsnio 1 dalyje nustatytus kriterijus, stebėtoju ir pakaitiniu stebėtoju. Jie vienodomis teisėmis gali dalyvauti Valdančiosios tarybos darbe kartu su valstybių narių paskirtais nariais ir pakaitiniais nariais, bet neturi teisės balsuoti.
      2.   Buvusioji Jugoslavijos Respublika Makedonija skiria vyriausybės pareigūną nacionaliniu ryšių palaikymo pareigūnu, kaip nurodyta Reglamento (EB) Nr. 168/2007 8 straipsnio 1 dalyje.
      3.   Per keturis mėnesius nuo šio sprendimo įsigaliojimo dienos buvusioji Jugoslavijos Respublika Makedonija praneša Europos Komisijai 1 ir 2 dalyse nurodytų asmenų vardus ir pavardes, kvalifikaciją ir kontaktinius duomenis.
      5 straipsnis
      Agentūrai teikiami arba Agentūros sukaupti duomenys gali būti skelbiami ir yra prieinami visuomenei su sąlyga, kad konfidencialios informacijos apsaugos lygis buvusiojoje Jugoslavijos Respublikoje Makedonijoje atitinka apsaugos lygį Sąjungoje.
      6 straipsnis
      Buvusiojoje Jugoslavijos Respublikoje Makedonijoje Agentūros teisinė padėtis atitinka juridinių asmenų padėtį pagal buvusiosios Jugoslavijos Respublikos Makedonijos teisę.
      7 straipsnis
      Kad Agentūra ir jos personalas galėtų vykdyti savo užduotis, buvusioji Jugoslavijos Respublika Makedonija suteikia tokias pačias privilegijas ir imunitetus, kokie nustatyti prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 7 dėl Europos Sąjungos privilegijų ir imunitetų 1–4, 5, 6, 10–13, 15, 17 ir 18 straipsniuose.
      8 straipsnis
      Šalys imasi būtinų bendrų arba specialių priemonių, kad įvykdytų savo įsipareigojimus pagal šį sprendimą, ir apie jas praneša Stabilizacijos ir asociacijos tarybai.
      9 straipsnis
      Šis sprendimas įsigalioja pirmą mėnesio dieną, praėjus vienam mėnesiui po jo priėmimo.

         Priimta …

               Stabilizacijos ir asociacijos tarybos vardu

               Pirmininkas

         (1)  OL L 84, 2004 3 20, p. 13.

         (2)  OL L 53, 2007 2 22, p. 1.

         PRIEDAS

            BUVUSIOSIOS JUGOSLAVIJOS RESPUBLIKOS MAKEDONIJOS FINANSINĖ ĮMOKA EUROPOS SĄJUNGOS PAGRINDINIŲ TEISIŲ AGENTŪRAI

                     1.

                     Finansine įmoka, kurią buvusioji Jugoslavijos Respublika Makedonija turi mokėti į Europos Sąjungos bendrąjį biudžetą, kad dalyvautų Europos Sąjungos pagrindinių teisių agentūros (toliau – Agentūra) veikloje, kaip nustatyta 2 punkte, yra padengiamos visos buvusiosios Jugoslavijos Respublikos Makedonijos dalyvavimo Agentūroje sąnaudos.

                     2.

                     Finansinė įmoka, kurią buvusioji Jugoslavijos Respublika Makedonija mokės į Europos Sąjungos bendrąjį biudžetą, yra:

                                 1 metai:

                                 165 000 EUR

                                 2 metai:

                                 170 000 EUR

                                 3 metai:

                                 175 000 EUR

                     3.

                     Dėl galimos finansinės paramos iš Sąjungos pagalbos programų bus susitarta atskirai pagal atitinkamą Sąjungos programą.

                     4.

                     Buvusiosios Jugoslavijos Respublikos Makedonijos įmoka bus tvarkoma pagal Europos Sąjungos bendrajam biudžetui taikomą Finansinį reglamentą (1).

                     5.

                     Kelionės ir pragyvenimo išlaidas, kurias dėl dalyvavimo Agentūros veikloje ar posėdžiuose, susijusiuose su Agentūros darbo programos įgyvendinimu, patiria buvusiosios Jugoslavijos Respublikos Makedonijos atstovai ir ekspertai, Agentūra padengia tuo pačiu pagrindu ir laikydamasi tos pačios tvarkos, kuri šiuo metu galioja Sąjungos valstybėms narėms.

                     6.

                     Įsigaliojus šiam sprendimui ir kiekvienų vėlesnių metų pradžioje Komisija buvusiajai Jugoslavijos Respublikai Makedonijai išsiųs lėšų, atitinkančių jos įmoką Agentūrai pagal šį sprendimą, reikalavimą. Pirmaisiais kalendoriniais dalyvavimo metais buvusioji Jugoslavijos Respublika Makedonija mokės įmoką, proporcingai apskaičiuotą nuo dalyvavimo pradžios dienos iki metų pabaigos. Vėlesniais metais įmoka bus mokama pagal šį sprendimą.

                     7.

                     Ši įmoka išreiškiama EUR ir mokama į Komisijos banko sąskaitą EUR.

                     8.

                     Buvusioji Jugoslavijos Respublika Makedonija sumokės įmoką pagal lėšų reikalavimą vėliausiai per 30 dienų laikotarpį nuo tada, kai Komisija išsiuntė lėšų reikalavimą.

                     9.

                     Pavėlavusi sumokėti įmoką buvusioji Jugoslavijos Respublika Makedonija nuo įmokos mokėjimo dienos turės mokėti palūkanas nuo nesumokėtos sumos. Palūkanų norma yra 1,5 procentinio punkto didesnė už tą, kurią mokėjimo dieną Europos Centrinis Bankas yra nustatęs savo operacijoms EUR.

            (1)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1).


title: 2015 m. gruodžio 23 d. Europos Centrinio Banko sprendimas (ES) 2016/21, kuriuo iš dalies keičiamas Sprendimas ECB/2008/17, nustatantis bendrų Eurosistemos viešųjų pirkimų sistemą (ECB/2015/51)

text:
9.1.2016

               LT

               Europos Sąjungos oficialusis leidinys

               L 6/5

         EUROPOS CENTRINIO BANKO SPRENDIMAS (ES) 2016/21
   2015 m. gruodžio 23 d.
   kuriuo iš dalies keičiamas Sprendimas ECB/2008/17, nustatantis bendrų Eurosistemos viešųjų pirkimų sistemą (ECB/2015/51)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo, ypač į jos 127 ir 128 straipsnius,
   atsižvelgdama į Europos centrinių bankų sistemos ir Europos Centrinio Banko statutą, ypač į jo 12 straipsnio 1 dalį, kartu su 3 straipsnio 1 dalimi, 5, 16 ir 24 straipsniais,
   kadangi:

               (1)

               2014 m. liepos 10 d. Valdančioji taryba nusprendė pratęsti Eurosistemos viešųjų pirkimų koordinavimo tarnybos (angl. Eurosystem Procurement Coordination Office) (toliau – EPCO) įgaliojimus iki 2019 m. gruodžio 31 d.2015 m. sausio 7 d. Valdančioji taryba paskyrė Banque centrale du Luxembourg EPCO buveine šiam laikotarpiui;

               (2)

               be nacionalinių centrinių bankų, valstybių narių nacionalinės valdžios institucijos, Sąjungos institucijos ir tarnybos arba tarptautinės organizacijos taip pat gali būti suinteresuotos dalyvauti EPCO veikloje ir jos bendrų viešųjų pirkimų procedūrose. Toks dalyvavimas turi būti vykdomas laikantis Valdančiosios tarybos nustatytų sąlygų. Šios sąlygos turi būti panašios į centriniams bankams taikomas sąlygas;

               (3)

               2014 m. lapkričio 13 d. Valdančioji taryba priėmė Gaires dėl eurų banknotų viešųjų pirkimų (1). Be to, Sąjungos viešųjų pirkimų teisės aktai buvo peržiūrėti Europos Parlamento ir Tarybos direktyva 2014/24/ES (2), kuri skatina bendrą prekių ir paslaugų pirkimą ir tam tikrų centralizuotų pirkimo būdų naudojimą. Valdančioji taryba siekia pasinaudoti atnaujintais teisės aktais sustiprindama dalyvavimą bendruose viešuosiuose pirkimuose;

               (4)

               galimų bendrų viešųjų pirkimų atvejų identifikavimas ir vertinimas yra prioritetinis EPCO uždavinys, o atsisakymui dalyvauti bendruose viešuosiuose pirkimuose taikomi iš anksto nustatyti terminai;

               (5)

               siekdama supaprastinti EPCO biudžetines procedūras ir paskatinti papildomas pastangas pagrindinių bendrųjų viešųjų pirkimų kontekste, Valdančioji taryba 2015 m. sausio 7 d. patvirtino finansinį paketą, kuris padengia kelerių metų biudžetą. Valdančioji taryba taip pat iš dalies pakeitė viešųjų pirkimų planavimą, tam, kad jie būtų lankstesni; EPCO parengia atnaujinamą viešųjų pirkimų planą, kurį Valdančioji taryba patvirtina kiekvienais metais;

               (6)

               EPCO veiksmingumas ir efektyvumas turėtų būti įvertinamas prieš jos įgaliojimų pabaigą;

               (7)

               todėl reikėtų atitinkamai iš dalies pakeisti Sprendimą ECB/2008/17 (3),

         PRIĖMĖ ŠĮ SPRENDIMĄ:
   1 straipsnis
   Sprendimo ECB/2008/17 daliniai pakeitimai
   Sprendimas ECB/2008/17 iš dalies pakeičiamas taip:

               1.

               2 straipsnio 3 dalis pakeičiama taip:
               „3.   Šis sprendimas nepažeidžia Europos Centrinio Banko gairių (ES) 2015/280 (4).

                  (4)  2014 m. lapkričio 13 d. Europos Centrinio Banko gairės (ES) 2015/280 dėl Eurosistemos gamybos ir pirkimų sistemos nustatymo (ECB/2014/44) (OL L 47, 2015 2 20, p. 29).“;"

               2.

               3 straipsnio 1 dalis pakeičiama taip:
               „1.   EPCO vykdo visus šiuos pagrindinius uždavinius:

                           a)

                           remdamasi centrinių bankų EPCO nurodytais viešųjų pirkimų poreikiais, nustato galimus bendrų viešųjų pirkimų atvejus, kuriems šis sprendimas taikomas arba netaikomas;

                           b)

                           remdamasi a punkte nurodytu įvertinimu, parengia ir prireikus atnaujina bendro pirkimo procedūrų metinį viešųjų pirkimų planą;

                           c)

                           bendradarbiaudama su bendro pirkimo procedūroje dalyvaujančiais centriniais bankais, rengia bendrus reikalavimus;

                           d)

                           padeda centriniams bankams bendro pirkimo procedūrose;

                           e)

                           padeda centriniams bankams viešuosiuose pirkimuose, susijusiuose su bendrais Europos centrinių bankų sistemos projektais, jei to prašo projektui vadovaujantis (-ys) centrinis (-iai) bankas (-ai).

                     EPCO gali vykdyti ir kitus prieš tai nenurodytus uždavinius, visų pirma palengvinant geros viešųjų pirkimų praktikos patvirtinimą Eurosistemoje ir vystant infrastruktūrą (pvz., įgūdžius, funkcines priemones, informacines sistemas, procesus), reikalingus bendriems viešiesiems pirkimams.“;

               3.

               3 straipsnio 4 dalis pakeičiama taip:
               „4.   Centriniai bankai finansuoja EPCO biudžetą, remiantis Valdančiosios tarybos priimtomis taisyklėmis, kurios gali būti grindžiamos finansiniu paketu, apimančiu kelis metus, arba pasiūlytu metiniu biudžetu ir gali apimti siekius skatinti bendrų viešųjų pirkimų projektus.“;

               4.

               3 straipsnio 7 dalis pakeičiama taip:
               „7.   EPCO iniciatyvinis komitetas atlieka veiksmingą ir efektyvų EPCO veiklos vertinimą tinkamu laiku prieš pasibaigiant jos įgaliojimams. Remdamasi šiuo vertinimu, Valdančioji taryba sprendžia, ar būtina atlikti atrankos procedūrą naujam priimančiajam centriniam bankui parinkti.“;

               5.

               4 straipsnio 2 dalis pakeičiama taip:
               „2.   Nustačiusi galimą bendrų viešųjų pirkimų atvejį, EPCO kviečia centrinius bankus dalyvauti bendro pirkimo procedūroje. Centriniai bankai tinkamu laiku informuoja EPCO, ar jie ketina dalyvauti bendro pirkimo procedūroje ir, jei ketina, praneša EPCO apie savo veiklos poreikius. Per procedūras, kuriose nereikalaujama paskelbti pranešimo apie sutarties sudarymą, centrinis bankas gali atsisakyti dalyvauti bendrame viešajame pirkime iki tol, kol jis oficialiai įsipareigoja dalyvauti. Kai pranešimo apie sutarties sudarymą paskelbimas yra būtinas, centrinis bankas gali atsisakyti dalyvauti bet kuriuo metu prieš pranešimo apie sutarties sudarymą paskelbimą.“;

               6.

               4 straipsnio 3 dalis pakeičiama taip:
               „3.   Kiekvienais metais EPCO pateikia Valdančiajai tarybai patvirtinti atnaujintą viešųjų pirkimų planą bendroms viešųjų pirkimų procedūroms, įskaitant vadovaujančių centrinių bankų pavadinimus. Valdančioji taryba priima sprendimą dėl viešųjų pirkimų plano ir jo įgyvendinimo pasikonsultavusi su EPCO iniciatyviniu komitetu.“;

               7.

               5 straipsnis pakeičiamas taip:
               „5 straipsnis
               Kitų institucijų dalyvavimas
               Valdančioji taryba gali kviesti euro dar neįsivedusių valstybių narių nacionalinius centrinius bankus dalyvauti EPCO veikloje ir bendro pirkimo procedūrose tokiomis pat sąlygomis, kokios taikomos Eurosistemos centriniams bankams. Be to, Valdančioji taryba gali kviesti valstybių narių nacionalines valdžios institucijas, Sąjungos institucijas ir tarnybas arba tarptautines organizacijas dalyvauti EPCO veikloje ir bendrų viešųjų pirkimų procedūrose laikantis sąlygų, nustatytų Valdančiosios tarybos kvietime. Visi tokie kvietimai taikomi tik bendriems prekių ir paslaugų viešiesiems pirkimams, siekiant patenkinti poreikius, bendrus centriniams bankams ir pakviestoms įstaigoms, o sąlygos turi būti panašios į tas, kurios taikomos Eurosistemos centriniams bankams.“

         2 straipsnis
   Baigiamosios nuostatos
   Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.

      Priimta Frankfurte prie Maino 2015 m. gruodžio 23 d.

            ECB Pirmininkas

         Mario DRAGHI

      (1)  2014 m. lapkričio 13 d. Europos Centrinio Banko gairės (ES) 2015/280 dėl Eurosistemos gamybos ir pirkimo sistemos sukūrimo (ECB/2014/44) (OL L 47, 2015 2 20, p. 29).

      (2)  2014 m. vasario 26 d. Europos Parlamento ir Tarybos direktyva 2014/24/ES dėl viešųjų pirkimų, kuria panaikinama Direktyva 2004/18/EB (OL L 94, 2014 3 28, p. 65).

      (3)  2008 m. lapkričio 17 d. Sprendimas ECB/2008/17, nustatantis bendrų Eurosistemos viešųjų pirkimų sistemą (OL L 319, 2008 11 29, p. 76).


title: 2006/442/EB: 2006 m. balandžio 7 d.  Sprendimas Nr. 207, dėl Reglamento (EEB) Nr. 1408/71 76 straipsnio ir 79 straipsnio 3 dalies bei Reglamento (EEB) Nr. 574/72 10 straipsnio 1 dalies dėl išmokų ir pašalpų šeimai sutapimo aiškinimo (Tekstas svarbus EEE ir ES-Šveicarijos susitarimui)

text:
29.6.2006

               LT

               Europos Sąjungos oficialusis leidinys

               L 175/83

      SPRENDIMAS Nr. 207
   2006 m. balandžio 7 d.
   dėl Reglamento (EEB) Nr. 1408/71 76 straipsnio ir 79 straipsnio 3 dalies bei Reglamento (EEB) Nr. 574/72 10 straipsnio 1 dalies dėl išmokų ir pašalpų šeimai sutapimo aiškinimo
   (Tekstas svarbus EEE ir ES–Šveicarijos susitarimui)
   (2006/442/EB)
   EUROPOS BENDRIJŲ DARBUOTOJŲ MIGRANTŲ SOCIALINĖS APSAUGOS ADMINISTRACINĖ KOMISIJA,
   atsižvelgdama į Tarybos Reglamento (EEB) Nr. 1408/71 1971 m. birželio 14 d. dėl socialinės apsaugos sistemų taikymo pagal darbo sutartį dirbantiems asmenims, savarankiškai dirbantiems asmenims ir jų šeimos nariams, judantiems Bendrijoje (1), 81 straipsnio a punktą, pagal kurį ji privalo nagrinėti visus administracinius klausimus, kylančius iš Reglamento (EEB) Nr. 1408/71 ir vėliau priimtų reglamentų,
   atsižvelgdama į minėto reglamento 76 straipsnį ir 79 straipsnio 3 dalį bei į Tarybos Reglamento (EEB) Nr. 574/72 (2) 10 straipsnio 1 dalį,
   kadangi:

               (1)

               Būtina žinoti dėl darbinės arba profesinės veiklos mokamų šeimos išmokų arba pašalpų, nustatytų Reglamento (EEB) Nr. 1408/71 76 straipsnyje ir 79 straipsnio 3 dalyje, taikymo sritį.

               (2)

               Jeigu per tą patį laikotarpį išmokos šeimai mokamos dviem atskiriems asmenims už tą patį šeimos narį pagal vienos valstybės teisės aktus bei pagal valstybės, kurios teritorijoje šeimos nariai gyvena, teisės aktus, teisė į išmokas arba pašalpas pagal pirmosios valstybės teisės aktus šeimai sumažinama iki tokio šeimos išmokų dydžio, kuris mokamas pagal antrosios valstybės narės teisės aktus, vadovaujantis Reglamento (EEB) Nr. 1408/71 76 straipsniu, jeigu „dėl darbinės arba profesinės veiklos“ išmokos šeimai taip pat mokėtinos pagal pastarosios valstybės teisės aktus. Reglamento (EEB) Nr. 1408/71 79 straipsnio 3 dalyje yra panaši nuostata apie išmokas pensininkams ir našlaičiams.

               (3)

               Reglamento (EEB) Nr. 1408/71 76 straipsnyje ir 79 straipsnio 3 dalyje neišskiriami išmokų arba pašalpų, mokamų už neapmokamą darbinę arba profesinę veiklą ir mokamų už apmokamą darbinę arba profesinę veiklą, skirtumai.

               (4)

               Be to, tam tikrų valstybių narių teisės aktai nustato, kad faktinės darbinės arba profesinės veiklos sustabdymo arba nutraukimo dėl atostogų, nedarbo, laikino nedarbingumo, streikų arba lokautų laikotarpiai laikomi darbinės arba profesinės veiklos laikotarpiais teisei į išmokas arba pašalpas šeimai gauti arba laikomi neveiklos laikotarpiais, kurie atitinkamomis aplinkybėmis sudaro sąlygas per se arba dėl ankstesnės darbinės arba profesinės veiklos, šeimos išmokų arba pašalpų išmokėjimui.

               (5)

               Siekiant išvengti dviprasmybės arba skirtingų aiškinimų, būtina apibrėžti sąvokų „darbinei veiklai tęsti“ ir „dėl darbinės arba profesinės veiklos“ taikymo sritį.

               (6)

               Be to, būtina žinoti Reglamento (EEB) Nr. 574/72 10 straipsnio 1 dalyje vartojamo termino „profesinė arba darbinė veikla“ taikymo sritį.

               (7)

               Jei šeimos išmokos arba pašalpos mokamos dviem atskiriems asmenims per tą patį laikotarpį už tą patį šeimos narį pagal vienos valstybės teisės aktus bei pagal kitos valstybės teisės aktus, pagal kuriuos teisė į išmokas nepriklauso nuo draudimo, darbo sutarties arba savarankiško darbo sąlygų, pagal Reglamento (EEB) Nr. 574/72 10 straipsnio 1 dalies b punkto i papunktį teisė gauti šeimos išmokas pagal pirmosios valstybės teisės aktus sumažinama iki tokio šeimos pašalpų dydžio, kuris mokamas pagal antrosios valstybės narės teisės aktus, jei darbinė arba profesinė veikla vykdoma antrojoje šalyje. Reglamento (EEB) Nr. 574/72 10 straipsnio 1 dalies b punkto ii papunktyje yra panaši nuostata apie pensininkų ir našlaičių išmokas.

               (8)

               Kai šeimos išmokos arba pašalpos sutampa, 10 straipsnio 1 dalimi siekiama profesinės arba prekybinės veiklos vykdymui valstybėje narėje, kurioje užsiimant tokia veikla neįgyjama teisės gauti šeimos išmokas arba pašalpas, suteikti tokį patį poveikį kaip valstybėse narėse, kur vykdant tokią veiklą ši teisė įgyjama. Reglamento (EEB) Nr. 1408/71 76 straipsnis ir 79 straipsnio 3 dalis bei Reglamento (EEB) Nr. 574/72 10 straipsnio 1 dalis turėtų būti aiškinami taip pat.

               (9)

               Byloje, kurioje darbuotojo dirbančiojo statusas buvo sustabdytas dėl šio asmens nemokamų atostogų gimus vaikui ir dėl jo auginimo, Europos Bendrijų Teisingumo Teismas rėmėsi Reglamento (EEB) Nr. 1408/71 73 straipsniu ir Reglamento (EEB) Nr. 1408/71 13 straipsnio 2 dalies a punktu (3). Todėl tokios nemokamos atostogos pagal Reglamento (EEB) Nr. 1408/71 76 straipsnį ir 79 straipsnio 3 dalį bei Reglamento (EEB) Nr. 574/72 10 straipsnio 1 dalį turėtų būti vertinamos kaip darbinės arba profesinės veiklos vykdymas. Šiuo atveju Teismas pakartojo, kad pirmiau minėtos nuostatos gali būti taikomos tik tol, kol konkretus asmuo turi pagal darbo sutartį arba savarankiškai dirbančio asmens statusą pagal Reglamento (EEB) Nr. 1408/71 1 straipsnio a dalį, kurioje reikalaujama, kad konkretus asmuo būtų apdraustas bent viena socialinio draudimo rūšimi. Tai netaikoma asmenims, turintiems nemokamų atostogų, kurie nebėra apdrausti pagal susijusios valstybės narės draudimo sistemą.

               (10)

               Dėl daugybės nemokamų atostogų valstybėse narėse sistemų ir keičiamų nacionalinių teisės aktų, gali būti pateiktas tik neišsamus atvejų, kai atostogų metu laikoma, kad asmuo užsiima darbine arba profesine veikla, sąrašas. Todėl netikslinga kalbėti apie visus atvejus, kai tokios nemokamos atostogos prilyginamos darbinei arba profesinei veiklai, ir atvejus, kur nėra būtino glaudaus ryšio su apmokama veikla.
               Atsižvelgus į Reglamento (EEB) Nr. 1408/71 80 straipsnio 3 dalyje nustatytas sąlygas,

         NUSPRENDĖ:

               1)

               Taikant Reglamento (EEB) Nr. 1408/71 76 straipsnį ir 79 straipsnio 3 dalį, šeimos išmokos arba pašalpos mokėtinos „darbinei veiklai tęsti“ arba „dėl darbinės arba profesinės veiklos“, visų pirma:

                           a)

                           faktiškai vykdant darbinę veiklą arba vykdant darbinę arba profesinę veiklą, apmokamą arba ne; taip pat

                           b)

                           visais tokios darbinės arba profesinės veiklos laikino sustabdymo laikotarpiais:

                                       i)

                                       dėl ligos, motinystės, nelaimingo atsitikimo darbe, profesinės ligos arba nedarbo, jei tokiais nenumatytais atvejais mokami atlyginimai arba išmokos, išskyrus pensijas; arba

                                       ii)

                                       per mokamas atostogas, streikus arba lokautus; arba

                                       iii)

                                       per nemokamas vaiko auginimo atostogas, jei pagal atitinkamus teisės aktus tokios atostogos prilyginamos tokiai darbinei arba profesinei veiklai.

               2)

               Taikant Reglamento (EEB) Nr. 574/72 10 straipsnio 1 dalį, darbine arba profesine veikla laikoma, visų pirma:

                           a)

                           faktinė bet kokia profesinė arba darbinė veikla, apmokama arba ne; taip pat

                           b)

                           laikinas tokios darbinės arba profesinės veiklos sustabdymas:

                                       i)

                                       dėl ligos, motinystės, nelaimingo atsitikimo darbe, profesinės ligos arba nedarbo, jei tokiais nenumatytais atvejais mokami atlyginimai arba išmokos, išskyrus pensijas; arba

                                       ii)

                                       per mokamas atostogas, streikus arba lokautus; arba

                                       iii)

                                       per nemokamas vaiko auginimo atostogas, jei pagal atitinkamus įstatymus tokios atostogos prilyginamos tokiai darbinei arba profesinei veiklai.

               3)

               Šiuo sprendimu pakeičiamas 1983 m. vasario 24 d. Sprendimas Nr. 119. Jis įsigalioja kitą dieną po jo paskelbimo Europos Sąjungos oficialiajame leidinyje.

            Administracinės komisijos pirmininkas

         Bernhard SPIEGEL

      (1)  OL L 149, 1971 7 5, p. 2. Reglamentas su paskutiniais pakeitimais, padarytais Europos Parlamento ir Tarybos reglamentu (EB) Nr. 629/2006 (OL L 114, 2006 4 27., p. 1).

      (2)  OL L 74, 1972 3 27, p. 1. Reglamentas su paskutiniais pakeitimais, padarytais Komisijos Reglamentu (EB) Nr. 629/2006.

      (3)  2005 m. birželio 7 d. sprendimas, priimtas byloje C-543/03, „Dodl and Oberhollenzer/Tiroler Gebietskrankenkasse“.


title: 2012 m. lapkričio 19 d. Tarybos sprendimas 2012/711/BUSP dėl Sąjungos veiklos, kuria siekiama trečiosiose šalyse skatinti ginklų eksporto kontrolę ir Bendrojoje pozicijoje 2008/944/BUSP nustatytų principų bei kriterijų laikymąsi, rėmimo

text:
20.11.2012

               LT

               Europos Sąjungos oficialusis leidinys

               L 321/62

         TARYBOS SPRENDIMAS 2012/711/BUSP
   2012 m. lapkričio 19 d.
   dėl Sąjungos veiklos, kuria siekiama trečiosiose šalyse skatinti ginklų eksporto kontrolę ir Bendrojoje pozicijoje 2008/944/BUSP nustatytų principų bei kriterijų laikymąsi, rėmimo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 26 straipsnio 2 dalį ir 31 straipsnio 1 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2003 m. gruodžio 12 d. valstybių ir Vyriausybių vadovų priimtoje Europos saugumo strategijoje yra išdėstytos penkios pagrindinės problemos, kurias Sąjunga turi spręsti pasibaigus šaltajam karui: terorizmas, masinio naikinimo ginklų platinimas, regioniniai konfliktai, valstybių nefunkcionavimas ir organizuotas nusikalstamumas. Keturių iš šių penkių problemų atveju daugiausia įtakos turi nekontroliuojamos įprastinių ginklų apyvartos padariniai. Strategijoje pabrėžiama eksporto kontrolės svarba siekiant sustabdyti ginklų platinimą;

               (2)

               1998 m. birželio 5 d. Sąjunga patvirtino politiškai privalomą Elgesio kodeksą ginklų eksporto srityje, kuriame nustatomi bendri kriterijai, pagal kuriuos reglamentuojama teisėta prekyba įprastiniais ginklais. Kodeksas buvo reguliariai atnaujinamas;

               (3)

               2005 m. gruodžio 15–16 d. susitikime Europos Vadovų Tarybos priimtoje ES kovos su neteisėtu šaulių ir lengvųjų ginklų bei jų šaudmenų kaupimu ir prekyba jais strategijoje numatyta, kad Sąjunga turėtų regionų ir tarptautiniu lygiu remti eksporto kontrolės stiprinimą ir skatinimą laikytis Elgesio kodekse ginklų eksporto srityje nustatytų kriterijų, inter alia, padėdama trečiosioms šalims rengti susijusius nacionalinės teisės aktus ir skatindama taikyti skaidrumo didinimo priemones;

               (4)

               Elgesio kodeksas dėl ginklų eksporto 2008 m. gruodžio 8 d. buvo pakeistas teisiškai privaloma Tarybos bendrąja pozicija 2008/944/BUSP (1), kurioje numatomos bendrosios taisyklės, reglamentuojančios karinių technologijų ir įrangos eksporto kontrolę. Bendrojoje pozicijoje 2008/944/BUSP nustatyti aštuoni kriterijai, pagal kuriuos turi būti vertinamos paraiškos dėl įprastinių ginklų eksporto. Joje taip pat numatytas informavimo ir konsultavimo mechanizmas, skirtas pranešimams apie atsisakymus išduoti ginklų eksporto licenciją, ir skaidrumo priemonės, pavyzdžiui, kasmet skelbiama ES metinė ginklų eksporto ataskaita;

               (5)

               vadovaudamosi Bendrosios pozicijos 2008/944/BUSP 7 straipsniu ir siekdamos kuo labiau padidinti tos bendrosios pozicijos veiksmingumą, valstybės narės susitarė, įgyvendindamos bendrąją užsienio ir saugumo politiką (toliau – BUSP), stiprinti tarpusavio bendradarbiavimą ir skatinti konvergenciją karinių technologijų ir įrangos eksporto srityje. Bendrojoje pozicijoje 2008/944/BUSP nustatytiems principams ir kriterijams oficialiai pritarė kelios trečiosios šalys;

               (6)

               Bendrosios pozicijos 2008/944/BUSP 11 straipsnyje nurodyta, kad valstybės narės turi dėti visas pastangas, kad paskatintų kitas ginklus eksportuojančias valstybes taikyti toje bendrojoje pozicijoje išdėstytus kriterijus;

               (7)

               Sąjunga ir jos valstybės narės privalo laikytis konfidencialumo reikalavimų keisdamosi su ginklų eksporto politika susijusia informacija, visų pirma su paramą gaunančiomis trečiosiomis šalimis;

               (8)

               2006 m. gruodžio 6 d. Jungtinių Tautų (JT) Generalinė Asamblėja, pritarus visoms Europos Sąjungos valstybėms narėms, priėmė Rezoliuciją 61/89 „Siekiant sudaryti Sutartį dėl prekybos ginklais: įprastinių ginklų importo, eksporto ir perdavimo bendrų tarptautinių standartų nustatymas“, ir taip oficialiai pradėjo JT derybų dėl Sutarties dėl prekybos ginklais procesą;

               (9)

               2010 m. sausio 12 d. JT Generalinė Asamblėja, pritarus visoms Europos Sąjungos valstybėms narėms, priėmė Rezoliuciją 64/48 „Sutartis dėl prekybos ginklais“, kurioje nuspręsta 2012 m. sušaukti keturių savaičių trukmės JT konferenciją Sutarties dėl prekybos ginklais tema, kad būtų parengtas teisiškai privalomas dokumentas dėl kuo aukštesnių bendrų tarptautinių standartų, taikomų įprastinių ginklų perdavimui;

               (10)

               nors 2012 m. liepos mėn. vykusioje JT konferencijoje dėl Sutarties dėl prekybos ginklais nesusitarta dėl galutinio sutarties teksto, tačiau buvo padaryta didelė pažanga – tai matyti iš 2012 m. liepos 26 d. konferencijos pirmininko pateikto sutarties teksto projekto. Sąjunga visiškai pritaria greitam derybų užbaigimui 2013 m. pradžioje, sušaukiant galutinę trumpesnę JT konferenciją dėl Sutarties dėl prekybos ginklais, kuri dirbtų pagal tas pačias taisykles kaip ir pirmoji konferencija ir kurioje derybos dėl sutarties būtų užbaigtos remiantis 2012 m. liepos 26 d. konferencijos pirmininko pateiktu teksto projektu;

               (11)

               Taryba 2005 m., 2006 m., 2007 m., 2010 m. ir 2012 m. priėmė išvadas, kuriomis remiamos derybos dėl Sutarties dėl prekybos ginklais ir pabrėžiama bendradarbiavimo su kitomis valstybėmis ir regioninėmis organizacijomis svarba šiame procese;

               (12)

               2008 m. kovo 17 d. Taryba priėmė Bendruosius veiksmus 2008/230/BUSP dėl paramos ES veiklai, kuria siekiama trečiosiose šalyse skatinti ginklų eksporto kontrolę ir ES elgesio kodekse ginklų eksporto srityje nustatytų principų bei kriterijų laikymąsi (2). Įgyvendinant tuos bendruosius veiksmus, Pietryčių Europos, Rytų Europos bei Pietų Kaukazo ir Šiaurės Afrikos šalims buvo surengti keturi regioniniai seminarai;

               (13)

               2009 m. gruodžio 22 d. Taryba priėmė Sprendimą 2009/1012/BUSP dėl paramos ES veiklai, kuria siekiama trečiosiose šalyse skatinti ginklų eksporto kontrolę ir Bendrojoje pozicijoje 2008/944/BUSP nustatytų principų bei kriterijų laikymąsi (3). Įgyvendinant Sprendimą 2009/1012/BUSP, Pietryčių Europos, Rytų Europos bei Pietų Kaukazo ir Šiaurės Afrikos šalims buvo surengti penki regioniniai seminarai. Be to, Sprendime 2009/1012/BUSP buvo numatyta ES šalims kandidatėms surengti keturis mokomuosius vizitus į valstybes nares;

               (14)

               pastaraisiais metais Sąjunga teikė paramą, kad būtų pagerinta dvejopo naudojimo prekių eksporto kontrolė trečiosiose šalyse, vykdant projektus pagal kitas ES finansines priemones nei BUSP biudžetas;

               (15)

               Sprendimo 2009/1012/BUSP techninį įgyvendinimą Taryba patikėjo Vokietijos federalinei ekonomikos ir eksporto kontrolės tarnybai (toliau – BAFA); 2012 m. sausio mėn. ši tarnyba sėkmingai užbaigė visos šiame sprendime numatytos veiklos organizavimą. BAFA taip pat paskirta pagal stabilumo priemonę ES finansuojamų projektų dvejopo naudojimo prekių eksporto kontrolės srityje vykdomąja agentūra. Todėl tai, kad BAFA pasirinkta kaip tolesnės Sąjungos veiklos eksporto kontrolės srityje vykdomoji agentūra, yra pagrįsta jos įrodyta patirtimi, kvalifikacija ir būtina kompetencija, susijusia su atitinkamo Sąjungos acquis įgyvendinimu ir jo propagavimu trečiosiose šalyse; ją paskyrus vykdomąja agentūra, bus padidintas Sąjungos šioje srityje teikiamos paramos tęstinumas ir bendras nuoseklumas,

         PRIĖMĖ ŠĮ SPRENDIMĄ:
   1 straipsnis
   1.   Siekdama propaguoti taiką bei saugumą ir vadovaudamasi Europos Saugumo strategija, Sąjunga siekia šių tikslų:

               a)

               skatinti, kad trečiosios šalys vykdytų geresnę ginklų eksporto kontrolę, laikantis Bendrojoje pozicijoje 2009/944/BUSP nustatytų principų ir siekiant papildomumo bei sinergijos su Sąjungos paramos projektais dvejopo naudojimo prekių eksporto kontrolės srityje;

               b)

               remti nacionaliniu ir regioniniu lygiais trečiųjų šalių dedamas pastangas užtikrinti, kad prekyba įprastiniais ginklais būtų vykdoma atsakingiau ir skaidriau.

         2.   Sąjunga siekia 1 dalyje nurodytų tikslų vykdydama šią projektų veiklą:

               a)

               toliau skatina Bendrojoje pozicijoje 2008/944/BUSP nustatytų principų bei kriterijų laikymąsi trečiosiose šalyse, remiantis pasiekimais įgyvendinant Sprendimą 2009/1012/BUSP ir Bendruosius veiksmus 2008/230/BUSP;

               b)

               padeda trečiosioms šalims atitinkamai rengti, atnaujinti ir įgyvendinti susijusias teisėkūros ir administracines priemones, kuriomis siekiama sukurti veiksmingą įprastinių ginklų eksporto kontrolės sistemą;

               c)

               padeda šalims rengti mokymą licencijas išduodantiems ir vykdymą užtikrinantiems pareigūnams, kad būtų užtikrintas tinkamas ginklų eksporto kontrolės įgyvendinimas ir vykdymas;

               d)

               skatina tarptautinės prekybos ginklais skaidrumą ir atsakomybę ją vykdant, be kita ko, šiuo tikslu teikdama paramą nacionalinėms bei regioninėms priemonėms, kuriomis skatinamas skaidrumas ir tinkamas įprastinių ginklų eksporto tikrinimas;

               e)

               skatina trečiąsias šalis remti teisiškai privalomos Sutarties dėl prekybos ginklais, kuria būtų nustatyti bendri tarptautiniai pasaulinės prekybos įprastiniais ginklais standartai, rengimą ir įgyvendinimą.

         Išsamus šioje dalyje nurodytos projektų veiklos aprašas pateikiamas priede.
   2 straipsnis
   1.   Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis) yra atsakingas už šio sprendimo įgyvendinimą.
   2.   1 straipsnio 2 dalyje nurodytos projektų veiklos techninį įgyvendinimą vykdo BAFA.
   3.   BAFA vykdo jai pavestas užduotis prižiūrint vyriausiajam įgaliotiniui. Šiuo tikslu vyriausiasis įgaliotinis ir BAFA sudaro būtinus susitarimus.
   3 straipsnis
   1.   1 straipsnio 2 dalyje nurodytai projektų veiklai įgyvendinti skiriama orientacinė finansavimo suma yra 1 860 000 EUR.
   2.   Iš 1 dalyje nurodytos sumos finansuojamos išlaidos tvarkomos laikantis Sąjungos biudžetui taikomų procedūrų ir taisyklių.
   3.   Komisija prižiūri, kad 1 dalyje nurodyta orientacinė finansavimo suma būtų tinkamai tvarkoma. Šiuo tikslu ji sudaro finansavimo susitarimą su BAFA. Susitarime nustatoma, kad BAFA turi užtikrinti Sąjungos įnašo matomumą, proporcingą jo dydžiui.
   4.   Įsigaliojus šiam sprendimui, Komisija siekia kuo greičiau sudaryti 3 dalyje nurodytą finansavimo susitarimą. Ji praneša Tarybai apie visus sunkumus to proceso metu ir finansavimo susitarimo sudarymo datą.
   4 straipsnis
   Vyriausiasis įgaliotinis Tarybai pateikia šio sprendimo įgyvendinimo ataskaitą, parengtą remiantis reguliariai teikiamomis BAFA ataskaitomis. Šios ataskaitos yra Tarybos atliekamo įvertinimo pagrindas. Komisija teikia ataskaitas, susijusias su 1 straipsnio 2 dalyje nurodytos projektų veiklos įgyvendinimo finansiniais aspektais.
   5 straipsnis
   Šis sprendimas įsigalioja jo priėmimo dieną.
   Jis nustoja galioti praėjus 24 mėnesiams nuo 3 straipsnio 3 dalyje nurodyto finansavimo susitarimo sudarymo dienos arba po šešių mėnesių nuo jo priėmimo dienos, jeigu per tą laikotarpį finansavimo susitarimas nebuvo sudarytas.

      Priimta Briuselyje 2012 m. lapkričio 19 d.

            Tarybos vardu

            Pirmininkė

         C. ASHTON

      (1)  OL L 335, 2008 12 13, p. 99.

      (2)  OL L 75, 2008 3 18, p. 81.

      (3)  OL L 348, 2009 12 29, p. 16.

      PRIEDAS

         1 STRAIPSNIO 2 DALYJE NURODYTA PROJEKTŲ VEIKLA

      1.   Tikslai

      Šio sprendimo tikslai – skatinti, kad trečiosios šalys vykdytų geresnę ginklų eksporto kontrolę, ir remti nacionaliniu ir regioniniu lygiais trečiųjų šalių dedamas pastangas užtikrinti, kad prekyba įprastiniais ginklais būtų vykdoma atsakingiau ir skaidriau. Šių tikslų siekiama laikantis Bendrojoje pozicijoje 2009/944/BUSP nustatytų principų ir siekiant papildomumo bei sinergijos su Sąjungos paramos projektais dvejopo naudojimo prekių eksporto kontrolės srityje.
      Siekdama pirmiau nurodytų tikslų Sąjunga toliau skatina Bendrojoje pozicijoje 2008/944/BUSP nustatytų principų bei kriterijų laikymąsi, remdamasi pasiekimais įgyvendinant Sprendimą 2009/1012/BUSP ir Bendruosius veiksmus 2008/230/BUSP. Šiuo tikslu trečiosioms šalims padedama atitinkamai rengti, atnaujinti ir įgyvendinti susijusias teisėkūros ir administracines priemones, kuriomis siekiama sukurti veiksmingą įprastinių ginklų eksporto kontrolės sistemą. Taip pat turėtų būti remiamas trečiųjų šalių licencijas išduodančių ir vykdymą užtikrinančių pareigūnų, atsakingų už ginklų eksporto kontrolės įgyvendinimą ir vykdymo užtikrinimą, mokymas ir nacionalinės bei regioninės priemonės, kuriomis skatinamas skaidrumas ir tinkamas įprastinių ginklų eksporto tikrinimas.
      Siekiant užtikrinti, kad tarptautinė prekyba įprastiniais ginklais būtų vykdoma atsakingiau ir skaidriau, trečiosiose šalyse taip pat bus propaguojamas teisiškai privalomos Sutarties dėl prekybos ginklais, kuria būtų nustatyti bendri tarptautiniai pasaulinės prekybos įprastiniais ginklais standartai, rengimas ir įgyvendinimas.
      2.   Projektų veiklos aprašymas

      2.1.   Projekto tikslas

      Teikti techninę pagalbą tam tikroms suinteresuotoms trečiosioms šalims, kurios parodė esančios pasiryžusios gerinti savo standartus ir praktiką karinių technologijų bei įrangos eksporto kontrolės srityje ir suderinti savo standartus bei praktiką su tais standartais ir praktika, dėl kurių susitarė bei kuriuos taiko valstybės narės ir kurie yra nustatyti Bendrojoje pozicijoje 2008/944/BUSP bei ją papildančiame Naudojimo vadove.
      2.2.   Projekto aprašymas

      2.2.1.   Regioniniai praktiniai seminarai

      Įgyvendinant projektą bus surengti ne daugiau kaip aštuoni dviejų dienų trukmės praktiniai seminarai trečiųjų šalių valstybės pareigūnams, kuriuose bus surengtas mokymas atitinkamose įprastinių ginklų eksporto kontrolės srityse. Seminarų dalyviai būtų, be kita ko, trečiųjų šalių valstybės pareigūnai, pavyzdžiui, muitinės ir vykdymą užtikrinantys pareigūnai, pareigūnai iš atitinkamų ministerijų ir vykdomųjų agentūrų, nacionalinių parlamentų atstovai ir pramonės sektoriaus bei pilietinės visuomenės atstovai. Mokymą vykdys ekspertai iš valstybių narių nacionalinių administracijų, šalių, kurios laikosi Bendrosios pozicijos 2008/944/BUSP, atstovai, atitinkamų Sąjungos institucijų pareigūnai, privačiojo sektoriaus ir pilietinės visuomenės atstovai.
      Praktiniai seminarai gali būti rengiami paramą gaunančioje šalyje arba kitoje vietoje, nustatomoje konsultuojantis su Tarybos įprastinės ginkluotės eksporto darbo grupe (COARM) ir vyriausiuoju įgaliotiniu.
      Regioniniai praktiniai seminarai bus surengti šioms šalims:

                  a)

                  ne daugiau kaip 3 praktiniai seminarai – Pietryčių Europos šalims;

                  b)

                  ne daugiau kaip 3 praktiniai seminarai – Rytų Europos ir Kaukazo šalims, dalyvaujančioms vykdant Europos kaimynystės politiką;

                  c)

                  ne daugiau kaip 2 praktiniai seminarai – Viduržemio jūros regiono Šiaurės Afrikos šalims, dalyvaujančioms vykdant Europos kaimynystės politiką.

            2.2.2.   Darbuotojų mainai

      Įgyvendinant projektą bus surengti ne daugiau kaip šeši Vyriausybių pareigūnų, muitinės ir (arba) licencijas išduodančių pareigūnų mokomieji vizitai į atitinkamas valstybių narių valdžios institucijas ir ne daugiau kaip aštuoni ne ilgesni kaip vieno mėnesio trukmės valstybių narių Vyriausybių pareigūnų ir (arba) licencijas išduodančių pareigūnų mokomieji vizitai į atitinkamas paramą gaunančių šalių valdžios institucijas.
      2.2.3.   Pagalba atskiroms paramą gaunančioms šalims

      Įgyvendinant projektą bus surengta ne daugiau kaip dešimt dviejų dienų trukmės praktinių seminarų atskiroms paramą gaunančioms šalims, į kuriuos bus pakviesti valstybės pareigūnai, įskaitant Vyriausybių pareigūnus ir licencijas išduodančius bei vykdymą užtikrinančius pareigūnus iš paramą gaunančių šalių. Šie renginiai, pageidautina, bus rengiami paramą gaunančiose šalyse, o žinias perteiks valstybių narių ekspertai.
      2.2.4.   Interneto portalas, skirtas ginklų eksporto kontrolei trečiosiose šalyse stiprinti

      Įgyvendinant projektą bus sukurtas interneto portalas, kuriuo galėtų naudotis valstybių narių ir trečiųjų šalių pareigūnai, siekiant skatinti ginklų eksporto kontrolę laikantis Bendrojoje pozicijoje 2008/944/BUSP nustatytų principų ir kriterijų. Šiame portale paramą gaunančioms šalims bus suteikta galimybė nuolat naudotis techniniais ištekliais, skirtais jų vykdomai ginklų eksporto kontrolei įgyvendinti bei stiprinti, ir bus sudarytos palankesnės sąlygos keistis susijusia informacija apie kitą šiame sprendime numatytą Sąjungos vykdomą informavimo veiklą su paramą gaunančių šalių pareigūnais, kurie negali tiesiogiai dalyvauti paramos ir informavimo veikloje. Jame taip pat bus teikiama techninio pobūdžio ir išsami informacija apie eksporto kontrolės sistemas valstybėse narėse ir paramą gaunančiose šalyse; šia informacija bus naudojamasi kaip pagalbine medžiaga vykdant paramos veiklą pagal šį sprendimą.
      Be interneto portalo, bus taip pat vykdoma įvairi veikla siekiant padidinti Sąjungos informavimo veiklos matomumą ir skatinti laikytis Bendrosios pozicijos 2008/944/BUSP. Tokia veikla apims ir reguliarų informacinių biuletenių skelbimą ir tinkamos žiniasklaidos kampanijos vykdymą.
      2.2.5.   Vertinimo renginiai

      Siekiant užtikrinti pagal šį sprendimą vykdomos veiklos laikotarpio vidurio ir galutinį įvertinimą, bendrai dalyvaujant paramą gaunančioms šalims ir valstybėms narėms, COARM posėdžių metu Briuselyje bus surengti ne daugiau kaip du dviejų dienų trukmės renginiai. Į šiuos posėdžius iš kiekvienos paramą gaunančios šalies gali būti pakviesti ne daugiau kaip du už ginklų eksporto kontrolę atsakingi atstovai.
      3.   Projektų veiklos koordinavimas su kitais sąjungos paramos projektais eksporto kontrolės srityje

      Remiantis patirtimi, įgyta vykdant ankstesnę Sąjungos informavimo veiklą tiek dvejopo naudojimo prekių, tiek įprastinių ginklų eksporto kontrolės srityje, teikiant paramą trečiosioms šalims turėtų būti siekiama kuo didesnės sinergijos ir papildomumo, siekiant užtikrinti, kad Sąjungos veikla būtų kuo veiksmingesnė ir nuoseklesnė. Todėl turėtų būti išlaikyta galimybė dalį 2.2.1–2.2.4 punktuose nurodytos veiklos organizuoti kartu su kita veikla, susijusia su dvejopo naudojimo prekių eksporto kontrole ir finansuojama pagal kitas Sąjungos finansines priemones nei BUSP biudžetas. Tai turi būti daroma visapusiškai atsižvelgiant į nustatytus teisinius ir finansinius apribojimus, kurių turi būti laikomasi naudojantis atitinkamomis Sąjungos finansinėmis priemonėmis.
      4.   Paramos gavėjai

      Paramos vykdant projektų veiklą gavėjai yra valstybės pareigūnai, pramonės sektoriaus ir pilietinės visuomenės atstovai iš šių šalių:

                  i)

                  Pietryčių Europos šalių (Albanijos, Bosnijos ir Hercegovinos, Kroatijos, buvusiosios Jugoslavijos Respublikos Makedonijos, Juodkalnijos ir Serbijos);

                  ii)

                  Viduržemio jūros regiono Šiaurės Afrikos šalių, dalyvaujančių vykdant Europos kaimynystės politiką (Alžyro, Egipto, Libijos, Maroko ir Tuniso);

                  iii)

                  Rytų Europos ir Kaukazo šalių, dalyvaujančių vykdant Europos kaimynystės politiką (Armėnijos, Azerbaidžano, Baltarusijos, Gruzijos, Moldovos Respublikos ir Ukrainos).

            Konkrečios paramą gaunančios šalys dalyvauti atitinkamos rūšies veikloje, numatytoje šiame sprendime, bus atrenkamos remiantis, inter alia, šiais kriterijais:

                  —

                  trečiosios šalies įsipareigojimas gerinti įprastinių ginklų eksporto kontrolę ir suderinti ją su Sąjungos standartais,

                  —

                  trečiosios šalies svarba pasaulinės prekybos ginklais požiūriu,

                  —

                  ankstesnės Sąjungos paramos poveikis trečiosios šalies nacionalinei įprastinių ginklų eksporto sistemai ir tolesnės paramos ilgalaikis ir tvarus poveikis, kurio tikimasi.

            COARM vyriausiojo įgaliotinio siūlymu, remdamasi tinkamu pagrindimu, gali nuspręsti pakeisti paramą gaunančių šalių sąrašą.
      5.   Poveikio vertinimas

      Užbaigus visą šiame sprendime numatytą veiklą turėtų būti techniškai įvertintas jo poveikis. Poveikio vertinimą atliks vyriausiasis įgaliotinis, bendradarbiaudamas su atitinkamomis Tarybos darbo grupėmis ir, atitinkamais atvejais, su Sąjungos delegacijomis paramą gaunančiose šalyse, taip pat su kitais atitinkamais suinteresuotaisiais subjektais.
      6.   Trukmė

      Visa numatoma projekto trukmė – 24 mėnesiai.
      7.   Techninio įgyvendinimo subjektas

      Šio sprendimo techninis įgyvendinimas bus patikėtas BAFA, kuris atliks savo užduotis prižiūrint vyriausiajam įgaliotiniui.
      8.   Ataskaitų teikimas

      BAFA rengs ataskaitas reguliariai ir užbaigus vykdyti kiekvieną veiklą. Ataskaitos turėtų būti pateiktos vyriausiajam įgaliotiniui ne vėliau kaip per šešias savaites nuo atitinkamos veiklos užbaigimo.
      9.   Bendrų projekto išlaidų sąmata ir sąjungos finansinis įnašas

      Bendros projekto išlaidos yra 1 860 000 EUR.


Svarbus teisinis pranešimas

|

52004DP0384

Oficialusis leidinys 085 E , 07/04/2005 p. 0050 - 0051

		P5_TA(2004)0384Komisijos naujos sudėties patvirtinimasEuropos Parlamento rezoliucija, tvirtinanti naujos sudėties KomisijąEuropos Parlamentas,- atsižvelgdamas į EB sutarties 214 straipsnio 2 dalies trečią pastraipą ir 215 straipsnį,- atsižvelgdamas į aktą dėl Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimo į Europos Sąjungą sąlygų ir sutarčių, pagal kurias buvo įkurta Europos Sąjunga, pritaikomųjų pataisų [1], ypač į jo 45 straipsnį,- atsižvelgdamas į tai, kad iš dešimties naujų valstybių narių buvo pasiūlyti kandidatai į Komisijos narius, o būtent- Péter Balįzs, Joe Borg, Jįn Figel', Dalia Grybauskaitė, Danuta Hübner, Siim Kallas, Sandra Kalniete, Markos Kyprianou, Janez Potočnik ir Pavel Telička,- atsižvelgdamas į tai, kad kandidatai buvo išklausyti 2004 m. balandžio 13 - 15 d. komitetų pirmininkų sueigoje,- atsižvelgdamas į Tarybos 2004 m. vasario 26 d. laiške Europos Parlamento Pirmininkui išdėstytus ketinimus dešimt naujų Komisijos narių paskirti ne vėliau kaip 2004 m. gegužės 5 d.,- atsižvelgdamas į Komisijos nario p. Michel Barnier 2004 m. kovo 31 d. įteiktą atsistatydinimo pareiškimą,- atsižvelgdamas į tai, kad Prancūzijos Respublikos Vyriausybė 2004 m. balandžio 1 d. pasiūlė p. Jacques Barrot skirti Komisijos nariu,- atsižvelgdamas į Komisijos nario p. Pedro Solbes Mira 2004 m. balandžio 17 d. įteiktą atsistatydinimo pareiškimą,- atsižvelgdamas į tai, kad Ispanijos Karalystė 2004 m. balandžio 19 d. pasiūlė p. Joaquín Almunia skirti Komisijos nariu,- atsižvelgdamas į kandidatų, pakeisiančių p. Barnier ir p. Solbes Mira, 2004 m. Balandžio 26 ir 27 d. vykusius klausymus,- atsižvelgdamas į Komisijos pirmininko naujos Komisijos sudėties pristatymą 2004 m. gegužės 5 d.,- atsižvelgdamas į savo Darbo tvarkos taisyklių 33 straipsnį,A. atkreipdamas dėmesį į iš dešimties būsimų valstybių narių pasiūlytų kandidatų į Komisijos narius klausymų rezultatus, kurie buvo apibendrinti atskirų Parlamento komitetų pirmininkų įvertinimo laiškuose, skirtuose komitetų pirmininkų sueigos pirmininkui, ir į komitetų pirmininkų sueigos rekomendaciją, skirtą pirmininkų sueigai,B. primindamas, kad pagal Sutartyse ir Parlamento Darbo tvarkos taisyklėse nustatytą procedūrą, Parlamentas turės patvirtinti naują Komisiją prieš jai pradedant eiti pareigas 2004 m. lapkričio 1 d., ir kad iki tada įvyks išsamūs bei lemiami klausymai Parlamento komitetuose,C. pripažindamas, kad R. Prodi vadovaujama Komisija turi toliau vykdyti savo pareigas, vadovaujantis jos 2004 m. teisės aktų leidybos ir darbo programa bei 2003 m. gruodžio 17 d. Parlamento rezoliucija [2] šiuo klausimu, iki jos mandato pabaigos, tačiau tikėdamasis, kad laikotarpiu po rinkimų ji nesiims naujų politiškai svarbių iniciatyvų, kurios apimtų laikotarpį po jos įgaliojimų pabaigos,D. primindamas 1999 m. liepos 9 d. Tarybos sprendimą [3] nepradėti atsistatydinusių komisarų keitimo procedūros ir ragindamas valstybes nares bei Tarybą nekeisti dabartinės Komisijos narių, kurie atsistatydina prieš pasibaigiant jų kadencijai,E. pakartodamas savo raginimą siekti Europos Parlamento ir Komisijos kadencijų lygiagretumo,F. ragindamas peržiūrėti procedūrą, nustatančią sąlygas, pagal kurias atskiri Komisijos nariai atsistatydina prieš baigiantis jų kadencijai;1. Patvirtina naujos sudėties Komisiją iki jos kadencijos pabaigos 2004 m. spalio 31 d;2. Paveda Pirmininkui perduoti šį sprendimą Tarybai, Komisijai ir valstybių narių vyriausybėms.[1] OL L 236, 2003 9 23, p. 33.[2] P5_TA(2003)0585.[3] OL L 192, 1999 7 24, p. 53.--------------------------------------------------


title: 2015 m. spalio 27 d. Europos Parlamento sprendimas (ES) 2015/2210 dėl Europos inovacijos ir technologijos instituto 2013 finansinių metų biudžeto įvykdymo patvirtinimo

text:
1.12.2015

               LT

               Europos Sąjungos oficialusis leidinys

               L 314/34

         EUROPOS PARLAMENTO SPRENDIMAS (ES) 2015/2210
   2015 m. spalio 27 d.
   dėl Europos inovacijos ir technologijos instituto 2013 finansinių metų biudžeto įvykdymo patvirtinimo
   EUROPOS PARLAMENTAS,

               —

               atsižvelgdamas į Europos inovacijos ir technologijos instituto 2013 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos inovacijos ir technologijos instituto 2013 finansinių metų metinių ataskaitų kartu su Instituto atsakymais (1),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2013 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į Tarybos 2015 m. vasario 17 d. rekomendaciją dėl patvirtinimo, kad Europos inovacijos ir technologijos institutas įvykdė 2013 finansinių metų biudžetą (05304/2015 – C8-0054/2015),

               —

               atsižvelgdamas į savo 2015 m. balandžio 29 d. sprendimą (3), kuriuo atidedamas sprendimas dėl 2013 finansinių metų biudžeto įvykdymo patvirtinimo, ir į Europos inovacijos ir technologijos instituto direktoriaus atsakymus,

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4),

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (5), ypač į jo 208 straipsnį,

               —

               atsižvelgdamas į 2008 m. kovo 11 d. Europos Parlamento ir Tarybos reglamentą (EB) Nr. 294/2008, kuriuo įsteigiamas Europos inovacijos ir technologijos institutas (6), ypač į jo 21 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (7),

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (8), ypač į jo 108 straipsnį,

               —

               atsižvelgdamas į Darbo tvarkos taisyklių 94 straipsnį ir V priedą,

               —

               atsižvelgdamas į Biudžeto kontrolės komiteto antrąjį pranešimą (A8-0282/2015),

               1.

               patvirtina Europos inovacijos ir technologijos instituto direktoriui, kad Instituto 2013 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos inovacijos ir technologijos instituto direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 442, 2014 12 10, p. 184.

      (2)  Žr. 1 išnašą.

      (3)  OL L 255, 2015 9 30, p. 409.

      (4)  OL L 248, 2002 9 16, p. 1.

      (5)  OL L 298, 2012 10 26, p. 1.

      (6)  OL L 97, 2008 4 9, p. 1.

      (7)  OL L 357, 2002 12 31, p. 72.

      (8)  OL L 328, 2013 12 7, p. 42.